b'\n_START_ARTICLE_\nI.B. Tauris\n_START_SECTION_\nIstoric\n_START_PARAGRAPH_\nI.B. Tauris a fost fondat\xc4\x83 \xc3\xaen 1983. Strategia sa declarat\xc4\x83 a fost de a umple diferen\xc8\x9ba perceput\xc4\x83 \xc3\xaentre editurile comerciale \xc8\x99i editurile universitare \xe2\x80\x94 adic\xc4\x83 de a publica lucr\xc4\x83ri serioase, dar scrise \xc3\xaentr-un limbaj accesibil, pe teme de cultur\xc4\x83 \xc8\x99i politic\xc4\x83 interna\xc8\x9bional\xc4\x83. Compania s-a specializat \xc3\xaenc\xc4\x83 de la \xc3\xaenceput pe publicarea de lucr\xc4\x83ri referitoare la Orientul Mijlociu._NEWLINE_Editura este specializat\xc4\x83 \xc3\xaen prezent pe publicarea de c\xc4\x83r\xc8\x9bi de non-fic\xc8\x9biune despre art\xc4\x83, istorie (medieval\xc4\x83 si modern\xc4\x83), politic\xc4\x83 \xc8\x99i rela\xc8\x9bii interna\xc8\x9bionale, Orientul Mijlociu \xc8\x99i lumea Islamic\xc4\x83 \xc3\xaen general, religie, geografie \xc8\x99i mediul \xc3\xaenconjur\xc4\x83tor \xc8\x99i cultur\xc4\x83 vizual\xc4\x83 (inclusiv film, fotografie \xc8\x99i art\xc4\x83 contemporan\xc4\x83). C\xc4\x83r\xc8\x9bile sale sunt destinate \xc3\xaen primul r\xc3\xa2nd speciali\xc8\x99tilor, inclusiv cercet\xc4\x83tori universitari \xc8\x99i studen\xc8\x9bi. Cu toate acestea, \xc3\xaen afar\xc4\x83 de interesul puternic pentru subiectele preferate, compania se adreseaz\xc4\x83, de asemenea, \xc8\x9bi unei audien\xc8\x9be generale. \xc3\x8en perioada de dup\xc4\x83 atacurile de la 11 septembrie 2001, de exemplu, s-a raportat c\xc4\x83 volumul Taliban al lui Ahmed Rashid s-a v\xc3\xa2ndut \xc3\xaen aproape 500.000 de exemplare \xc3\xaen lumea vorbitoare de limba englez\xc4\x83, cu 27 de edi\xc8\x9bii publicate la nivel interna\xc8\x9bional._NEWLINE_Tauris Parke Paperbacks este o marc\xc4\x83 a editurii care se concentreaz\xc4\x83 pe c\xc4\x83r\xc8\x9bi de c\xc4\x83l\xc4\x83torie, istorie popular\xc4\x83 \xc8\x99i biografii._NEWLINE_\xc3\x8en mai 2011, compania a achizi\xc8\x9bionat editura de lucr\xc4\x83ri de arte plastice Philip Wilson Publishers dup\xc4\x83 ce i-a condus activit\xc4\x83\xc8\x9bile de v\xc3\xa2nz\xc4\x83ri, marketing \xc8\x99i distribu\xc8\x9bie timp de mai mul\xc8\x9bi ani._NEWLINE_\xc3\x8en iunie 2013, compania a anun\xc8\x9bat un acord cu\xc2\xa0American University in Cairo Press (AUCP) prin intermediul c\xc4\x83ruia I.B. Tauris distribuie toate publica\xc8\x9biile AUCP \xc3\xaen \xc3\xaentreaga lume, cu excep\xc8\x9bia Americii de Nord \xc8\x99i a Egiptului. Cele dou\xc4\x83 edituri, de asemenea, s-au angajat \xc3\xaen publicarea unei serii de c\xc4\x83r\xc8\x9bi distribuite pe plan interna\xc8\x9bional. Aceast\xc4\x83 mi\xc8\x99care a fost inclus\xc4\x83 \xc3\xaen strategia I.B. Tauris de a deveni un juc\xc4\x83tor dominant \xc3\xaen publicarea de c\xc4\x83r\xc8\x9bi \xc3\xaen domeniul culturii \xc8\x99i politicii Orientului Mijlociu.'